b'\n_START_ARTICLE_\nEstadi Ol\xc3\xadmpic de Mont-real\n_START_SECTION_\nAntecedents\n_START_PARAGRAPH_\nL\'estadi va ser dissenyat per l\'arquitecte franc\xc3\xa8s Roger Taillibert com una instal\xc2\xb7laci\xc3\xb3 molt elaborada amb sostre retr\xc3\xa0ctil, el qual seria obert i tancat per una enorme torre de 175 metres \xe2\x80\x94 l\'estructura inclinada m\xc3\xa9s alta del m\xc3\xb3n, 6 metres major que el Monument a Washington (Washington DC), i el sis\xc3\xa8 edifici m\xc3\xa9s alt de Mont-real._NEWLINE_La piscina ol\xc3\xadmpica es localitza sota aquesta torre. Un vel\xc3\xb2drom ol\xc3\xadmpic (posteriorment convertit en el Jard\xc3\xad Bot\xc3\xa0nic de la ciutat) va ser instal\xc2\xb7lat a la base de la torre en un edifici de disseny similar al de la piscina. L\'edifici va ser constru\xc3\xaft per a ser la seu principal per als Jocs Ol\xc3\xadmpics d\'estiu de 1976, celebrant-se les cerim\xc3\xb2nies d\'obertura i clausura, les finals d\'atletisme i futbol, i alguns esdeveniments eq\xc3\xbcestres.\n_START_SECTION_\nConstrucci\xc3\xb3\n_START_PARAGRAPH_\nMentre la construcci\xc3\xb3 de l\'estadi estava en proc\xc3\xa9s, una vaga laboral va originar un gran retard en la construcci\xc3\xb3 de la torre. El sostre va romandre emmagatzemat en un magatzem de Fran\xc3\xa7a fins al 1982. No va ser fins al 1987, m\xc3\xa9s d\'una d\xc3\xa8cada despr\xc3\xa9s dels Jocs Ol\xc3\xadmpics, que tant la torre com el sostre van ser completats, acabant oficialment la construcci\xc3\xb3 de l\'estadi com va ser dissenyat originalment.\n_START_SECTION_\nInauguraci\xc3\xb3\n_START_PARAGRAPH_\nEls problemes van assolar l\'estadi des del moment en qu\xc3\xa8 es va inaugurar per als Jocs Ol\xc3\xadmpics, quan nom\xc3\xa9s estava constru\xc3\xaft a mig fer, el 17 de juliol de 1976._NEWLINE_Amb una capacitat de 58.500 espectadors en aquella \xc3\xa8poca, l\'estadi no va ser completat a temps per als jocs a causa de les vagues realitzades pels treballadors de la construcci\xc3\xb3, deixant-lo sense torre i sostre per a la inauguraci\xc3\xb3 i durant molts m\xc3\xa9s anys. Tant la torre com el sostre, fabricat amb m\xc3\xa9s de 5.575 m\xc2\xb2 de kevlar, no van ser acabats abans d\'una d\xc3\xa8cada, i no va ser possible replegar el sostre fins al 1988. Aquest sostre de 65 tones va resultar ser dif\xc3\xadcil de replegar, i no podia utilitzar-se en pres\xc3\xa8ncia de vents amb velocitats superiors a m\xc3\xa9s de 25 mph.\n_START_SECTION_\nFinan\xc3\xa7ament\n_START_PARAGRAPH_\nA pesar d\'algunes projeccions el 1970 en les quals es preveia que la construcci\xc3\xb3 de l\'estadi costaria nom\xc3\xa9s C$134 milions, les vagues i retards durant la construcci\xc3\xb3 van fer que augmentessin els costos. En el moment en qu\xc3\xa8 l\'estadi va ser inaugurat, tot i la seva forma incompleta, el cost total havia ascendit a C$264 milions._NEWLINE_El govern de Quebec va introduir un impost especial sobre el tabac al maig de 1976 per a ajudar a recuperar la inversi\xc3\xb3. L\'acta d\'aquest impost especial sobre el tabac estipulava que una vegada que s\'hagu\xc3\xa9s recuperat els diners invertits en l\'estadi, aquest retornaria a la propietat de la ciutat de Mont-real._NEWLINE_Al desembre de 2006 el cost de l\'estadi finalment va ser pagat en la seva totalitat. El desembors total (incloent reparacions, renovacions, construcci\xc3\xb3, interessos i inflaci\xc3\xb3) va ser del voltant de $C1500 milions._NEWLINE_Amb el seu historial de problemes financers l\'estadi ha rebut, al llarg de la hist\xc3\xb2ria, el nom de The Big Owe ("El gran deute"), Uh-O o The Big Mistake ("El gran error").\n_START_SECTION_\nProblemes\n_START_PARAGRAPH_\nEncara que no va ser completat a temps per als Jocs Ol\xc3\xadmpics d\'estiu de 1976, la construcci\xc3\xb3 de la torre es va reprendre a la d\xc3\xa8cada del 1980. No obstant aix\xc3\xb2, durant aquest per\xc3\xadode un gran incendi va danyar a la torre, i l\'any 1986 una gran part d\'aquesta va caure sobre el terreny de joc mentre se celebrava un partit de beisbol._NEWLINE_El 1987 va concloure la instal\xc2\xb7laci\xc3\xb3 del sostre retr\xc3\xa0ctil de kevlar, el que va posar final a les obres constructives a l\'estadi despr\xc3\xa9s d\'una d\xc3\xa8cada; no obstant aix\xc3\xb2, poc despr\xc3\xa9s que el sostre entr\xc3\xa0 en funcionament es va esquin\xc3\xa7ar en diverses ocasions a causa de les imperfeccions en el seu disseny. En els mesos seg\xc3\xbcents va sofrir goteres durant les pluges, permetent que entr\xc3\xa9s l\'aigua a l\'estadi._NEWLINE_ _NEWLINE_Considerat una instal\xc2\xb7laci\xc3\xb3 dolenta per a la celebraci\xc3\xb3 del beisbol, el 1991 fou remodelat i es retiraren 12.000 seients. El 8 de setembre d\'aquell any unes bigues de suport es van partir i van causar que un bloc de 55 tones caigu\xc3\xa9s sobre la part exterior de l\'estadi. No hi va haver ferits, per\xc3\xb2 els Montreal Expos van haver de traslladar els seus 13 \xc3\xbaltims partits com a locals en altres instal\xc2\xb7lacions de fora de Mont-real. L\'any 1992 es va decidir mantenir sempre tancat el sostre, i el maig de 1998 fou desmontat, convertint-lo en un estadi a l\'aire lliure. Posteriorment s\'instal\xc2\xb7l\xc3\xa0 un sostre blau opac de C$26 milions que no era retr\xc3\xa0ctil._NEWLINE_Al gener de 1999 una porci\xc3\xb3 de 350 m\xc2\xb2 del sostre va trencar-se, fent caure una gran quantitat de gel i neu sobre uns treballadors que estaven participant en el Sal\xc3\xb3 de l\'autom\xc3\xb2bil de la ciutat. El Sal\xc3\xb3 de l\'Autom\xc3\xb2bil abandon\xc3\xa0 per sempre m\xc3\xa9s l\'Estadi Ol\xc3\xadmpic com a seu, i novament el sostre hagu\xc3\xa9 de reparar-se instal\xc2\xb7lant una xarxa de canonades que fan circular aigua calenta sota el sostre per fondre la neu. Malgrat aquestes mesures correctores el sostre de l\'estadi roman tancat durant l\'hivern._NEWLINE_A causa del seu cost\xc3\xb3s manteniment, els continus problemes estructurals i l\'haver perdut la seva funci\xc3\xb3 prim\xc3\xa0ria (\xc3\xa9sser un estadi d\'una lliga professional de beisbol) els estudis del govern recentment s\'han enfocat en la viabilitat de demolir l\'estadi. S\'estima que la demolici\xc3\xb3 costaria uns $500 milions, a causa de la complexitat de l\'estructura i la seva proximitat al tren subterrani.'